林正甫舉似所和雙丫巖詩且索同賦
作者：虞儔
朝代：宋

paragraphs: 君不見羅敷採桑城南路，不肯輕爲使君婦。
又不見銀釵垂頸負薪歸，四十未嫁夔州女。
雙丫何自老山中，當年豈羨西鄰富。
花前啼鳥春不知，水裏姮娥夜相顧。
寧爲山頭望夫石，儻有飛鴻傳尺素。
莫學巫山十二峯，爲雲爲雨朝還暮。
老奴玉鏡誰自料，阿嬌金屋知何所。
明珠節婦浪悲吟，羅襪洛神空有賦，蛾眉入宮須見妬。